Мин – татар теле һәм әдәбияты укытучысы

Эссе

*“ Яхшы укытучы булу өчен, үзең укыткан фәнне*

*һәм укыткан укучыларыңны яратырга кирәк”*

В.О. Ключевский.

Мин – татар теле һәм әдәбияты укытучысы. Туган телебездә белем бирү миңа зур бурычлар йөкли. Бөек шәхесебез Риза Фәхреддин әйткәнчә, “һәрбер кеше үз кулыннан килгән кадәр эш эшләргә, байлык вә һөнәр һәм дә сәнгать өлкәләрендә милләтнең күтәрелүенә ярдәм кылырга тиеш”. Ә халкының үткәнен, тарихын, сәнгатен өйрәнгән, хезмәт сөйгән, матурлыкны күрә белгән, үзара дус һәм тату мөнәсәбәттә тәрбияләнгән балаларның киләчәге дә өметле.

Мин ”Икетеллелек шартларында, яңа технологияләр кулланып, укучыларның иҗади сәләтләрен үстерү” проблемасы остендә эшлим.

Тел һәм әдәбият укытучысы – аерым бер һөнәр иясе һәм ул башка фән укытучыларыннан нык аерыла. Ул, иң беренче чиратта - тәрбияче. Әдәбият бит ул тормышка өйрәтә, дөньяга карашны формалаштыра, уйланырга мәҗбүр итә. Тормышта ак һәм кара булган кебек, матурлык-ямьсезлек, яхшылык-яманлык, тынычлык-сугышлар да бар.

Татар теле һәм әдәбияты укытучысы укучыны аңлап укырга, язарга, дөрес һәм аңлаешлы сөйләмгә өйрәтергә, хезмәткә җаваплы караш, кешеләргә карата әхлаклылык, кешелеклелек, туган җиргә, табигатькә мәхәббәт, сакчыл караш, гомумән, бөтен яктан үсеш белән тәэмин ителгән, иҗади әхлакый толерант шәхес тәрбияләргә тиеш. Һәр бала үзе кечкенә дөнья. Аларның холык-фигыльләре төрле булган кебек, уку материалын үзләштерү дәрәҗәсе дә төрле. Моны һәрдаим игътибар үзәгендә тотам. Шуңа күрә укытуның төрле алымнарын кулланам. Иҗади үстерелешле укыту технологиясеннән файдалану – шуның ачык мисалы. Укытучы һөнәре бер урында таптануга, билгеле бер калып буенча эшләүгә корылмаган. Ул һәрвакыт эзләнүдә, яңа ачышлар ясарга омтылуда. Укучылар югары технологияләрне иярләгән дәвердә дәреслеккә, гади тактага, акбурга гына ябышып яту һич мөмкин түгел. Әйе, замана үзгәреп тора. Укучыларны кызыксындыру өчен, проектлар төзеп, төрле презентацияләр әзерләп, җанлы да, заманча да дәресләр үткәрергә тырышам.Үз эшемдә укучыларга кызыклы булган темалар сайларга, милли төбәк компонентына күбрәк игътибар бирергә тырышам. Бу алар күңелендә туган яклары белән горурлану хисләре уята, яңа мәгълүмат белән танышырга ярдәм итә.

Бүгенге көндә 21 нче гасыр укытучысынан педагогик культура һәм педагогик фикер йөртү таләп ителә. Заман белән бергә атлыйм дисәң, бер генә адымга да артка калу килешми. Мин шуңа күрә үземнең дәресләремдә электрон укыту ярдәмлекләреннән, интернет-ресурслардан киң файдаланам, укучылар белән берлектә эзләнү-тикшерү эшчәнлеген оештырам, белем сыйфатын бәяләү өчен компьютер тестларын кулланам. Компьютер технологияләрен дәрестә актив куллану яхшы нәтиҗәләр бирә, укучы шәхесен һәрьяклы үстерү өчен ярдәм итә. Аерым язучылар иҗаты буенча электрон дәреслекләр, компакт-дисклар, аудио һәм видео язмалардан файдаланып үткәрелгән дәресләр нәтиҗәле була.

Укучыларның, фән белән кызыксынуларын арттыру өчен уен-дәрес, төркемнәрдә эшләү, берләштерелгән дәрес, дәрес-экскурсия, музей дәресләре, дәрес-сәяхәт. Өлкән сыйныфлар белән дәрес-дискуссия, дәрес-диспут, семинарлар, проект яклау дәресләре һ.б. үткәрәм.

Балалар тормышында уенның әһәмияте искиткеч зур. Уенны бигрәк тә 2 – 4 сыйныф укучылары ярата. Уен бала шәхесенә уңай йогынты ясый, аның акыл үсешен активлаштыра, балада хисләр эшчәнлеген көчәйтә, ихтыяр көче тәрбияли. Уен – иҗат эшенең беренче адымы. Шуны истә тотып, мин дәресләрдә уеннар кулланам һәм яхшы гына нәтиҗәләргә ирешәм.

Татар теле һәм әдәбияты дәресләрендә кроссвордлар, ребуслар чишү, тестлар эшләү – укучыларның яраткан эше. Аларны үзем дә тәкъдим итәм, үзләре дә өйдә төзеп алып киләләр. Бу алымны куллану укучыларның логик фикерләү сәләтен үстерә, мөстәкыйльлеккә өйрәтә. Тестлар аз вакыт эчендә укучыларның белеменә дөрес бәя бирергә мөмкинлек ача.

Укучыларым төрле тормыш шартларында да югалып калмасыннар өчен, сөйләм телләрен үстерү, иҗади фикерләү сәләтләрен дәресләрдә генә түгел, ә дәресләрдән тыш та төрле чараларда катнашырга тырышабыз. Укучыларны төрле иҗади бәйгеләргә, фән конкурсларына тартам. Үз хезмәтләренең нәтиҗәсен күреп, укучыларым яңа уңышларга омтылалар. Үзем дә укытучылар өчен үткәрелгән төрле һөнәри бәйгеләрдә катнашырга тырышам. Болар миңа ышаныч, киләчәккә яңа планнар корырга, эзләнүләргә этәргеч бирә.

Мин профессиональ эшчәнлегемне хокукый нигезләргә таянып алып барам, дип әйтә алам.

Минем бөтен шатлыгым – укучыларым, чөнки алар минем хезмәт җимешләрем. Ә җимешләрнең ачысы да, төчесе дә була. Уңышларымны да, җитешсез якларымны да укучыларым күрсәтә.

 Әйе, укытучы булу җиңел түгел! Шушы һөнәр иясе өчен тыныч төннәр, үз-үзен яратып кына яшәү – ят нәрсә. Минуты саен үзгәреп торган бу дөньяда гаиләңне, кызганыч булса да, баларыңны бер читкә куеп, замана сулышын эләктерергә тырышасың, ә башкача булмый. Минем уйлавымча, чын мөгәллим булыр өчен гомер буе укырга, өйрәнергә, иң мөһиме балаларны яратырга һәм хөрмәт итә белергә кирәктер. Үз һөнәреңне яратып, хезмәтеңә күрә хөрмәтен дә тоеп яшәүдән дә зур бәхет бар микән?!

 Бу соравыма җавап булып Клара Булатованың “Укытучы бәхете” дигән шигырен китерәсем килә:

*Миңа сорау бирсәләр:*

*-Шатлыгың ни? – дисәләр,*

*Шушы мәктәп сукмаклары*

*Шатлыгыма илтәләр.*

*Миңа сорау бирсәләр:*

*-Бәхетең, ни? – дисәләр,*

*Бәхет шушы укучылар*

*Кеше булып үссәләр.*

 Татар теле укытучысы булуым белән бик горурланам! Мин бит — укытучы, балаларны туган телебезнең серләренә өйрәтүче — укытучы. Мин бик бәхетле укытучы!

 Тубыл шәһәренең 15нче номерлы мәктәбенең

татар теле һәм әдәбияты укытучысы

 Ниязова Бәнисә Сөнгатулла кызы